43. schôdza NR SR - 9.deň - A. dopoludnia
Dátum: 2025-12-05
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

16. Vážený pán predseda, vážený pán minister, milí kolegovia, kolegyne, táto schôdza sa zapíše do histórie ako schôdza, na ktorej schválime najmenší počet zákonov, a naopak zapíše sa ako schôdza, na ktorej riešime osobnú pomstu, frustráciu a vybavovanie si straníckych účtov. O týždeň končí novembrová schôdza a my sme neschválili ani päť zákonov. Tak takýto nízky počet tu naozaj ešte nebol. Tá frustrácia spočíta v tom, že minister Matúš Šutaj Eštok sa kvôli svojej pohodlnosti, neznalosti nevie zákonným spôsobom zbaviť nepohodlných zamestnancov, konkrétne policajtov okolo Jána Čurillu. Na túto svoju nešikovnosť doplatil tým, že úrad mu udelil desaťtisícové pokuty a kým na začiatku mal veľmi hrdinské vyjadrenia, zlom nastal v momente, keď oprávnenosť pokuty potvrdil aj súd. Aby toho nebolo málo, tak tým, že minister sa týchto policajtov nevedel zbaviť, mal ďalšie veľkohubé vyjadrenia, ktoré ho v ostatných dňoch dobehli, a pokutu už nebude platiť jeho ministerstvo, čo ho naozaj netrápilo, ale 120-tisíc zaplatí z vlastného vrecka. A to už človeka naozaj napáli a tak sa rozhodol, že na sobotu zvolá rokovanie vlády a predstaví tam famózny návrh na zrušenie nepohodlného úradu, kvôli ktorému príde o minimálne 120-tisíc eur. Tento návrh už v prvej vete, v prvom paragrafe, v prvom odseku, v prvej vete hovorí, že Úrad na ochranu oznamovateľov korupcie obetí trestných činov je nezávislý úrad. Tak sa pozrime, v čom spočíva nezávislosť tohto úradu. Nielenže si zmenili zastúpenie členov komisie, ktorá vyberá kandidátov, ktorých Národná rada bude voliť, namiesto člena komisie, ktorého má delegovať Rada pre štátnu službu, tam dali zástupcu z úradu vlády. Po novom teda z piatich členov bude jeden člen nominovaný prezidentom, jeden člen vládou a jeden člen úradom vlády, tým pádom majú pohodlnú väčšinou. Ale ani to im nestačilo, a vysvetlím prečo. Ide o to, že aj keby chceli niekoho riadne zvoliť, tak skrátka verejnosť sa až príliš skoro dozvie, kto sú kandidáti koalície na post šéfa úradu. Verejnosť by si mohla pozrieť ich životopisy, nejakým spôsobom ich prelustrovať, zistiť, s kým sú kamaráti, s kým kamaráti nie sú, aké majú názory, a to naozaj v ostatných mesiacoch robí tejto vláde problém. Z tohto dôvodu si povedali, že nejako to musia obísť, pretože tá voľba by bola naozaj zdĺhavá, verejnosť by mala námietky a je to vidno aj pri tom, akým spôsobom sa táto Národná rada a hlavne koalícia stavia ku voľbe kandidátov na sudcov Ústavného súdu. Dva roky tu nie je, pán Fiačan tu pred niekoľkými dňami apeloval na to, aby sa Národná rada a koalícia nejakým spôsobom spamätala a navolila kandidátov, pretože im tam jeden sudca chýba. To isté platí o guvernérovi Národnej banky Slovenska, ktorí už vyše dvoch rokov nadsluhuje napriek tomu, že je to odsúdený korupčník. No a najnovšie sa dozvedáme, že Národná rada a koalícia má problém aj s výmenou šéfa svojho výboru pre európske záležitosti. Ako by sme od tejto koalície mohli chcieť, aby si zvolila nejakého nástupcu na Úrad na ochranu oznamovateľov? A tak sa rozhodli využiť taký, takú, taký zaujímavý trik, a to naozaj dávam za pravdu viacerým mojim predrečníčkam, ktoré spomínali, že ten návrh ani nemusel skrsnúť v hlavách kolegov z HLAS-u, ale zo SMER-u, pretože v SMER-e sú rôzni svetobežníci, ktorí cestujú po východných krajinách a priniesli tuto tipy, akým spôsobom zariadiť nezávislosť úradu. Tak napríklad taký poslanec Glück napríklad z návštev v Ruska, z Ruska povedal, že čo keby nezávislý úrad viedol nominant predsedu Národnej rady, bez akéhokoľvek odporúčania, bez porady s kýmkoľvek, veď sme si trúfli na iné nehanebnosti, prečo nemôžme nezávislosť nazvať tým, že predsedu vyberie osobne Richard Raši. Tomu určite dal za pravdu aj ďalší svetobežník Robert Kaliňák, ni hao, Robert Kaliňák, pozdravujem po vietnamsky, ktorý určite im dal za pravdu a povedal, jasné, nezávislý úrad na vietnamský spôsob to je, keď bude šéfovať človek, ktorého bez akéhokoľvek výberového konania s tými najjednoduchšími kvalifikačnými predpokladmi bude menovať predseda Národnej rady. A na ako dlho? V zásade na dobu neurčitú. Áno, technicky je to do zvolenia riadneho predsedu Národnej rady, ale, ako som spomínal, nemožno očakávať, že by k tomu došlo hoci už len na najbližšej januárovej schôdzi, ktorá bude o dva týždne. No a do toho ešte prišiel pán poslanec Bartek so svojím pozmeňovacím návrhom, ktorým argumentáciu Tibora Gašpara a jeho kolegov zo SMER-u rozbil na prvočinitele. Môžte sa pozrieť na tabuli, Tibor Gašpar je jediný, ktorý si nechal prepadnúť luxusných 30 minút, aby tu rozprával o účelovosti poskytnutia ochrany. Tibor Gašpar veľmi rád rozpráva, že mnohí oznamovatelia majú obavu z toho, že ich zamestnávateľ prepustí alebo preradí, tak si vymyslia nejakú kauzu, nahlásia výrub dreva, aby získali ochranu a tým ich zamestnávateľ nebude môcť prepustiť. Finta spočívala v tom, že, alebo snažili sa to zakryť tým, že posilnia právomoci prokuratúry, že zamestnávateľ sa bude môcť obrátiť na nadriadeného prokurátora, aby posúdil oprávnenosť ochrany a v prípade, že dôvody na ochranu pominuli, aby ju zrušil. No ale fintou cez nezávislého predsedu úradu, na prokuratúru môžu zabudnúť, vôbec ju nebudú potrebovať a to z jednoduchého titulu. Zamestnávateľ ako napríklad ministerstvo vnútra, aký je jeho hlavný cieľ, čo potrebuje? Skrátka zbaviť sa nepohodlných zamestnancov. To sa dá spraviť aj jednoduchšie, a síce, že požiada úrad, aby im udelil súhlas s prepustením nepohodlných zamestnancov alebo s preradením. Akonáhle im úrad takýto súhlas udelí, zamestnancov prepustí, je vybavené. A napríklad čurillovci a ich papier o poskytnutí ochrany sa razom stane zdrapom papiera, lebo tá ochrana sa vzťahuje len k tomu pôvodnému zamestnávateľovi, ministerstvu vnútra. Že ak dám na príklade, tak naozaj ak teraz minister vnútra požiada úrad o udelenie súhlasu, on ho udelí, čurillovci budú môcť byť prepustení a ak by sa zamestnali, vymyslím si, na úrade vlády, ten papier o ochrane je pre nich len zdrapom papiera, lebo sa vzťahuje len na ochranu voči ministerstvu vnútra. Čiže takto elegantne obídu celú prokuratúru a naozaj to, čo tu Tibor Gašpar rozprával, akým spôsobom vyrovnávajú práva zamestnancov a zamestnávateľov, vata, vata, figový list, lebo vďaka podvoľnému predsedovi úradu to ani nebudú musieť riešiť a ani by neuspeli, pretože tá ochrana sa udeľuje na základe prísnych kritérií, ktorú udeľuje prokurátor. Je minimálna šanca, že by nadriadený prokurátor povedal, Ježiš, neexistujú dôvody. Je minimálna šanca, aby nadriadený prokurátor potopil svojho podriadeného. A zároveň je oveľa menšia pravdepodobnosť, že skrátka koalícia si bude vedieť zabezpečiť nadriadeného prokurátora, aby rozhodoval tak, ako im to vyhovuje, pretože tých prokurátorov sú desiatky. Takto im stačí mať jedného človeka, šéfa úradu, a majú vystarané. Takže o tom, o tom to je. Ten pozmeňovák, ktorý predložil, pozmeňovák, Bartek, naozaj rieši len špičku ľadovca, lebo to, že oznamovateľ má nárok na poskytnutie ochrany, a je úplne jedno, či dáva oznámenie voči svojmu zamestnávateľovi alebo voči niekomu inému, je to úplne jedno, nárok na ochranu má mať. To neznamená, že ju automaticky dostane, ale ten nárok má mať. To, čo tu bolo predtým, by znamenalo, že akonáhle sa to netýka svojho zamestnávateľa, prokurátor by to takto roztrhal, ani by sa o tom nebavil, teraz to bude posudzovať. Ale to bol tak vypuklý problém, ktorý sa nedal prehliadnuť. Naozaj by nevidel len slepý. Takže toto si nejakým spôsobom ošetrili, ale aj v tak krátkom návrhu je tých rozporov s právom Európskej únie toľko, že to stále nemôže prejsť. A videli sme tu, a stále sú poslanci koalície veľkí hrdinovia, ale tak ako aj minister vnútra bol veľký hrdina do momentu, kým oprávnenosť pokuty nepotvrdil aj súd, resp. kým mu neuložil, kým mu exekútor nezablokoval účty, tak potom ho to hrdinstvo prešlo. A tak to bude aj s touto koalíciou. Zatiaľ sa tvárite ako hrdinovia, ale akonáhle voči Slovensku začne infringement alebo nám budú pozastavené eurofondy teda financie z plánu obnovy, tak vás to hrdinstvo prejde. A naozaj som zvedavý, kto bude za to niesť škody a zodpovednosť. Tak ako vysvetľovali aj včera podvečer moji predrečníci, tých porušení alebo rozporov s právom Európskej únie je viac, ale nie všetky sú tak do očí bijúce ako to, čo sa teraz opravilo. Takže toľko asi k vecnej stránke, čo sa týka Úradu na ochranu oznamovateľov, no a ďalšia vec, ktorú, ktorá si zaslúži pozornosť, je to, že koalícia si za rukojemníkov berie obete trestných činov. Neviem, komu čo obete trestných činov spravili, prečo máte pocit, že si zatiaľ vytrpeli málo a prečo im ešte idete nakladať, prečo ich od budúceho týždňa budete posielať na úrad, ktorý tam nebude mať vymenenú ani ceduľku, na úrad, ktorý nemá ani financie, ani ľudí, nie je tam jeden jediný človek, ktorý by sa tejto agende rozumel. Ale takto to u vás chodí. Tak ako minister Susko zvykne robiť z obetí páchateľov, vidíme to teraz na skrátenom konaní horalkového paragrafu, kedy hovorí, že za nárast krádeží môžu vlastne obchodníci nepriamo, pretože upozorňovali na problém a sťažovali sa z množstva krádeží, ktorých sú cieľom, a následne opozícia, resp. médiá len tlmočili ich obavy a ich strach, tak takto aj z obetí budete znova robiť akoby páchateľov. Naozaj tento návrh je s veľkou pravdepodobnosťou nápadom strany SMER, ktorá tým zabila v zásade dve muchy jednou ranou a je to pre nich spojenie príjemného s užitočným. Užitočné je to, že sa zbaví veľmi nepohodlného úradu, ktorý chráni oznamovateľov korupcie, a príjemné je to v tom, že všetku kritiku znášajú poslanci HLAS-u a Matúš Šutaj Eštok. To je naozaj akože, musím uznať, kumšt premiéra, ktorý vystihol moment a vystihol vlastne aj charakter a povahu ministra vnútra, jeho prchkosť a akonáhle mu bola udelená pokuta, zablokovaný účet, ako aj súd potvrdil pokutu úradu voči ministerstvu, využil to návrhom, takýto návrh zákona, a deviaty deň sa tu bavíme o rušení úradu, ktorý nás vyjde naozaj veľmi draho. Ďakujem pekne za pozornosť.